Mbete vra om verskoning oor ‘kokkerot’-uitlatingJulius Malema, leier van die Ekonomiese Vryheidsvegters (EFF) Foto: enca.com Baleka Mbete, speaker en ANC-voorsitter het Woensdag vir Julius Malema, leier van die EFF, om verskoning gevra dat sy hom ŉ ‘kokkerot’ genoem het. “Ek vra onvoorwaardelik om verskoning aan Suid-Afrikaners, die Parlement en agbare Julius Malema vir enige pyn wat ek veroorsaak het,” het sy in ŉ verklaring gesê. Die Mail & Guardian het berig sy het oor die naweek tydens ŉ ANC-kongres in Noordwes gesê “as ons nie werk nie, sal kokkerotte soos Malema oral inkruip”. Mbete het gesê sy het lank en diep gedink oor haar woorde. “Ek besef dat my opmerkings, al die aanstootlike aanmerkings wat ek gemaak het, onbehoorlik was. Die manier hoe dit oorgekom het is betreurenswaardig.” Sy het die uitlatings onvoorwaardelik teruggetrek. Die SA Menseregtekommissie het vroeër gesê hy het ŉ klag ontvang van ŉ lid van die publiek oor Mbete se uitlatings. “Die klag was haatspraak en aanhitsing tot geweld, het Isaac Mangena, woordvoerder van die MRK, gesê. EFF-LP Mbuyiseni Ndlozi en EFF-hoofsweep Floyd Shivambu het Dinsdag tydens die parlementêre debat oor pres. Jacob Zuma se staatsrede gesê Mbete moet die uitlating terugtrek. Malema het Thandi Modise, voorsitter van die Nasionale Raad van Provinsies, gevra om voor die debat ŉ uitspraak te lewer oor die kwessie. Die speaker het iewers gesê die lede is kokkerotte,’ het hy gesê. “Ons wil dit uitklaar voordat ons voortgaan.” Modise het gesê sy kan nie ŉ uitspraak lewer nie en kan nie namens Mbete om verskoning vra nie. “Ek kan slegs die sentiment en die boodskap van hierdie Huis aan die speaker oordra.”